
KĖDAINIŲ RAJONO SAVIVALDYBĖS MERAS

POTVARKIS
DĖL TERITORIJOS, KURIOJE TAIKOMOS SPECIALIOSIOS ŽEMĖS NAUDOJIMO SĄLYGOS, NUSTATYMO VALSTYBINĖJE ŽEMĖJE

2024 m. rugpjūčio 9 d. Nr. MP1-417
Kėdainiai

[bookmark: nd2cfc288e94744b3aaa0ff75dd660076]Vadovaudamasi Lietuvos Respublikos vietos savivaldos įstatymo 25 straipsnio 5 dalimi, 27 straipsnio 2 dalies 29 punktu, Lietuvos Respublikos specialiųjų žemės naudojimo sąlygų įstatymo (toliau – Įstatymas) 7 straipsnio 1, 4 ir 5 dalimis, 10 straipsniu, 12 straipsnio 3 dalimi, 13 straipsnio 4 dalimi, Kompensacijos dėl specialiųjų žemės naudojimo sąlygų taikymo Lietuvos Respublikos specialiųjų žemės naudojimo sąlygų įstatyme nurodytose teritorijose, nustatytose tenkinant viešąjį interesą, apskaičiavimo ir išmokėjimo metodikos, patvirtintos Lietuvos Respublikos Vyriausybės 2019 m. gruodžio 11 d. nutarimu Nr. 1248 „Dėl Lietuvos Respublikos specialiųjų žemės naudojimo sąlygų įstatymo įgyvendinimo“, 2 ir 3 punktais bei atsižvelgdamas į uždarosios akcinės bendrovės „Kormotech“ 2024 m. rugpjūčio 7 d. prašymą Nr. PR-151 „Dėl papildomų dokumentų pateikimo“:
1. Išduodu sutikimą, kad valstybinės žemės sklypuose: kadastro Nr. 5333/0030:115, esančiame Kėdainių r. sav., Kėdainių m., _ (duomenys neskelbtini) ir kadastro Nr. 5333/0030:121, esančiame Kėdainių r. sav., Kėdainių m., _ (duomenys neskelbtini) (toliau – valstybinė žemė), būtų nustatyta teritorija, kurioje taikomos Įstatymo IV skyriaus pirmajame skirsnyje nurodytos specialiosios žemės naudojimo sąlygos: Gamybinių objektų sanitarinės apsaugos zonos (toliau – Teritorija), pagal pridedamą Sanitarinės apsaugos zonos (SAZ) schemą, kuri yra neatsiejama šio potvarkio dalis.
2. Nustatau, kad:
2.1. Teritorijos dydis valstybinėje žemėje – 105948 kv. m.
2.2. Specialiosios žemės naudojimo sąlygos taikomos teisės aktų nustatyta tvarka įregistravus Teritoriją Nekilnojamojo turto registre.
2.3. Nuostoliai, patiriami dėl specialiųjų žemės naudojimo sąlygų taikymo įregistruotose Teritorijose (toliau – nuostoliai), atlyginami Įstatymo 13 straipsnio 1 dalyje nurodyta tvarka vadovaujantis Įstatymo 13 straipsnio 4 dalimi. Dėl nuostolių kompensavimo Teritorijos nustatymu suinteresuotam ūkio subjektui Kompensacijos dėl specialiųjų žemės naudojimo sąlygų taikymo Lietuvos Respublikos specialiųjų žemės naudojimo sąlygų įstatyme nurodytose teritorijose, nustatytose tenkinant viešąjį interesą, apskaičiavimo ir išmokėjimo metodikos, patvirtintos Lietuvos Respublikos Vyriausybės 2019 m. gruodžio 11 d. nutarimu Nr. 1248 „Dėl Lietuvos Respublikos specialiųjų žemės naudojimo sąlygų įstatymo įgyvendinimo“, nustatyta tvarka pateikiamas prašymas.
2.4. Uždaroji akcinė bendrovė „Kormotech“, į. k. 304910453 (ar jo teisių perėmėjas) įsipareigoja, kad:
2.4.1. Nekilnojamojo turto registre įregistravus Teritoriją, ne vėliau kaip per 5 darbo dienas nuo jos įregistravimo – raštu informuos valstybinės žemės patikėtinį (arba jo teisių perėmėją) apie Teritorijoje pradedamas taikyti specialiąsias žemės naudojimo sąlygas ir apie teisę kreiptis dėl Įstatymo 13 straipsnio 1 dalyje nurodytos kompensacijos sumokėjimo.
2.4.2. Kai neliks objekto, dėl kurio nustatyta Teritorija, savo lėšomis išregistruos Teritoriją iš Nekilnojamojo turto registro ir ne vėliau kaip per 5 darbo dienas nuo jos išregistravimo – raštu informuos valstybinės žemės patikėtinį (ar jo teisių perėmėją) apie specialiųjų žemės naudojimo sąlygų taikymo Teritorijoje pabaigą.
2.4.3. Jeigu Teritorija dėl pasikeitusios objekto, dėl kurio nustatyta Teritorija, veiklos apimties sumažės ir (ar) pasikeis Įstatyme nustatytos Teritorijos dydis, savo lėšomis imsis veiksmų dėl pasikeitusios Teritorijos dydžio nustatymo ir įregistravimo Nekilnojamojo turto registre.
Šis potvarkis per vieną mėnesį nuo potvarkio įteikimo dienos gali būti skundžiamas Lietuvos administracinių ginčų komisijos Kauno apygardos skyriui adresu: Laisvės al. 36, Kaunas, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų administraciniam teismui bet kuriuose šio teismo rūmuose Lietuvos Respublikos administracinių bylų teisenos įstatymo nustatyta tvarka.


Savivaldybės vicemerė, 
pavaduojanti savivaldybės merą                                                                           Virginija Baltraitienė

